text: [{"text_idx": "#000004", "text": "Waraanni Israa\u2019el ibsa baaseen akka jedhetti, Alhada har\u2019aa rokkeetii Gaazaa irraa gara Israa\u2019elitti dhukaafame hordofuun, xiyyaaronni waraana Israa\u2019el Gaazaa keessatti iddoo lama rukutuu beeksise. Akka gabaasa kanaatti dooniwwan falasxiinota lama fi buufata loltoota Hamaas kan rukutame tahuu odeeyfannoon ni mul\u2019isa."}, {"text_idx": "#000005", "text": "Haleellaa kana ilaalchisee qondaaltota Falasxiin irraa hanga ammaatti ibsi kenname kan hin jirre yoo tahu, Israa\u2019el ganama har\u2019aa dooniwwan Falasxiinotaa Kaaba Gaazaatti qurxummii qabaa turan irratti dhukaasa banuun namoota heddu ukkaamsitee kan deemteen tahuu Anaadooluu Niiwus gabaase."}, {"text_idx": "#000006", "text": "Odeeyfannoo wal fakkaatuun loltoonni Israa\u2019el ganama har\u2019aa West Bank keessatti konkolaataa irratti dhukaasa bananiin lammii Falasxiin tokko kan ajjeessan tahuu qondaaltonni Fayyaa Falasxiin beeksisan. Israa\u2019el guutuu Falasxiin keessatti ajjeechaa fi hidhaa raawwattu kan hammeessite yoo tahu, ajjeechaan Israa\u2019el Falasxiinota irratti raawwataa jirtu yakkoota waraanaa fi yakka dhala namaa tahuu qorattoonni UN torbee dabre gabaasuun ni yaadatama."}]